CELEX: 32009D0449
Language: fi
Date: 2009-05-13 00:00:00
Title: 2009/449/EY: Komission päätös, tehty 13 päivänä toukokuuta 2009 , satelliittivälitteisiä matkaviestintäpalveluja tarjoavien yleiseurooppalaisten järjestelmien operaattorien valitsemisesta (tiedoksiannettu numerolla K(2009) 3746)

12.6.2009   
            
            
               FI
            
            
               Euroopan unionin virallinen lehti
            
            
               L 149/65
            
         
      KOMISSION PÄÄTÖS,
   tehty 13 päivänä toukokuuta 2009,
   satelliittivälitteisiä matkaviestintäpalveluja tarjoavien yleiseurooppalaisten järjestelmien operaattorien valitsemisesta
   (tiedoksiannettu numerolla K(2009) 3746)
   (2009/449/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon satelliittivälitteisiä matkaviestintäpalveluja tarjoavien järjestelmien valitsemisesta ja valtuuttamisesta 30 päivänä kesäkuuta 2008 tehdyn Euroopan parlamentin ja neuvoston päätöksen N:o 626/2008/EY (1) ja erityisesti sen 5 artiklan,
   sekä katsoo seuraavaa:
   
               (1)
            
            
               Yhteisöön on tarkoitus luoda kilpaillut sisämarkkinat satelliittivälitteisille matkaviestintäpalveluille, joiden on asteittain määrä kattaa kaikki jäsenvaltiot. Tätä varten on luotu päätöksellä N:o 626/2008/EY yhteisön menettely sellaisten satelliittivälitteisten matkaviestintäpalvelujen operaattorien yhteistä valintaa varten, jotka käyttävät komission päätöksen 2007/98/EY (2) mukaista 2 GHz:n taajuusaluetta, jolla tarkoitetaan taajuusaluetta 1 980–2 010 MHz viestinnässä maasta satelliittiin ja taajuusaluetta 2 170–2 200 MHz viestinnässä satelliitista maahan.
            
         
               (2)
            
            
               Komissio julkaisi yleiseurooppalaisia satelliittivälitteisiä matkaviestintäpalveluja koskevan hakuilmoituksen (2008/C 201/03) 7. elokuuta 2008 (3). Hakemusten määräajaksi asetettiin 7. lokakuuta 2008.
            
         
               (3)
            
            
               Määräaikaan mennessä saatiin hakemukset seuraavilta yrityksiltä: ICO Satellite Limited, Inmarsat Ventures Limited, Solaris Mobile Limited ja TerreStar Europe Limited.
            
         
               (4)
            
            
               Yrityksiltä ICO Satellite Limited, Inmarsat Ventures Limited ja TerreStar Europe Limited pyydettiin 24. lokakuuta 2008 lisätietoja hakuehtojen täyttymisestä. Kaikki kolme vastasivat 7. marraskuuta 2008 mennessä.
            
         
               (5)
            
            
               Yleiseurooppalaisten satelliittivälitteisten matkaviestintäpalvelujen tarjontaoikeutta koskevien hakemusten kelpoisuudesta määrätään 11 päivänä joulukuuta 2008 annetussa päätöksessä K(2008) 8123 (2008/C 201/03), jossa komissio toteaa, että kaikki neljä saatua hakemusta (ICO Satellite Limited, Inmarsat Ventures Limited, Solaris Mobile Limited ja TerreStar Europe Limited) ovat hakukelpoisia. Päätös annettiin tiedoksi hakijoille, ja luettelo hakukelpoisista hakijoista julkaistiin komission verkkosivustolla (4).
            
         
               (6)
            
            
               Päätöksen N:o 626/2008/EY liitteen mukaisesti saatiin 80 työpäivän kuluessa hakemuksen jättämisestä (6. helmikuuta 2009 mennessä) lisätietoa kriittisen rakennesuunnitelmakatselmuksen valmistumisesta yrityksiltä ICO Satellite Limited, Inmarsat Ventures Limited ja TerreStar Europe Limited.
            
         
               (7)
            
            
               TerreStar Europe Limited ja ICO Satellite Limited toimittivat lisäyksiä hakemustensa tekniseen ja operatiiviseen sisältöön vasta hakemusten jättämiselle ja kriittisen rakennesuunnitelmakatselmuksen valmistumista koskevien lisätietojen toimittamiselle asetettujen määräaikojen jälkeen, joten niitä ei voitu ottaa huomioon.
            
         
               (8)
            
            
               Valintamenettelyn ensimmäisessä vaiheessa komission olisi arvioitava 40 työpäivän kuluessa hakukelpoisten hakijoiden luettelon julkaisemisesta, ovatko hakijat pystyneet osoittamaan satelliittivälitteisten matkaviestintäjärjestelmiensä riittävän teknisen ja kaupallisen kehitysasteen. Arvioinnissa kehitysastetta olisi tarkasteltava päätöksen N:o 626/2008/EY liitteessä lueteltujen osavaiheiden 1–5 tyydyttävän saavuttamisen suhteen. Valintamenettelyn koko ensimmäisen vaiheen ajan olisi otettava huomioon hakijoiden uskottavuus ja ehdotetun satelliittivälitteisen matkaviestintäjärjestelmän elinkelpoisuus.
            
         
               (9)
            
            
               Vertailevan valintamenettelyn helpottamiseksi ja komission avuksi sen valmistellessa valintamenettelyyn liittyviä päätöksiä perustettiin viestintäkomitean alaisuuteen erityinen työryhmä käsittelemään yleiseurooppalaisten satelliittivälitteisten matkaviestintäpalvelujen tarjoajien valintamenettelyä.
            
         
               (10)
            
            
               Valintamenettelyn ensimmäisessä vaiheessa komissio käytti hakemusten analysoinnissa ja arvioinnissa apunaan ulkopuolisia asiantuntijoita, jotka valittiin tarjouskilpailulla asiantuntemuksen, riippumattomuuden ja puolueettomuuden perusteella.
            
         
               (11)
            
            
               Yksityiskohtaisen analyysin ja kokouksissa suoritettujen kattavien pohdintojen perusteella asiantuntijat laativat komissiolle raportin, joka sisältää osavaiheiden saavuttamista koskevia johtopäätöksiä.
            
         
               (12)
            
            
               Jäsenvaltioiden asiantuntijat keskustelivat ulkopuolisten asiantuntijoiden suorittaman ensimmäisen vaiheen arvioinnin johtopäätöksistä yleiseurooppalaisten satelliittivälitteisten matkaviestintäpalvelujen tarjoajien valintamenettelyä käsittelevässä viestintäkomitean työryhmässä. Keskustelujen tuloksia esiteltiin ja käsiteltiin viestintäkomiteassa.
            
         
               (13)
            
            
               Valintamenettelyn ensimmäisen vaiheen arviotaan varten komissio otti huomioon ulkopuolisten asiantuntijoiden raportin sekä yleiseurooppalaisten satelliittivälitteisten matkaviestintäpalvelujen tarjoajien valintamenettelyä käsittelevässä työryhmässä esitetyn jäsenvaltioiden asiantuntijoiden kannan.
            
         
               (14)
            
            
               Komission arvion mukaan Inmarsat Ventures Limited ja Solaris Mobile Limited ovat kyenneet osoittamaan satelliittivälitteisten matkaviestintäjärjestelmiensä vaaditun tasoisen teknisen ja kaupallisen kehitysasteen, joten ne ovat hakukelpoisia hakijoita. ICO Satellite Limited ja TerreStar Europe Limited taas eivät ole kyenneet osoittamaan satelliittivälitteisten matkaviestintäjärjestelmiensä vaaditun tasoista teknistä ja kaupallista kehitysastetta, joten ne eivät ole hakukelpoisia hakijoita.
            
         
               (15)
            
            
               Osavaihe 1 on nimeltään ”Yhteensovittamista koskeva pyyntö toimitettu Kansainväliselle teleliitolle (ITU)”, ja siinä hakijan on esitettävä riittävä selvitys siitä, että viranomainen, joka vastaa jäsenvaltioiden alueella tarjottavassa kaupallisessa satelliittivälitteisessä matkaviestintäpalvelussa käytettävää satelliittivälitteistä matkaviestintäjärjestelmää koskevan hakemuksen jättämisestä ITU:lle, on toimittanut asianmukaiset ITU:n radio-ohjesäännön lisäyksessä 4 tarkoitetut tiedot. Kaikissa neljässä hakemuksessa oli selvät todisteet tästä, joten komissio katsoi kaikkien neljän hakijan saavuttaneen tyydyttävästi tämän osavaiheen.
            
         
               (16)
            
            
               Osavaihe 2 on nimeltään ”Sopimus satelliittien valmistamisesta tehty”, ja siinä hakijan on esitettävä riittävä selvitys sopimuksesta, jossa sitoudutaan jäsenvaltioiden alueella tarjottavan kaupallisen satelliittivälitteisen matkaviestintäpalvelun edellyttämien satelliittien valmistamiseen. Asiakirjassa on esitettävä rakentamisen osavaiheet, jotka johtavat kaupallisen palvelun tarjoamisen edellyttämien satelliittien rakentamisen loppuunsaattamiseen. Asiakirjassa on oltava hakijan sekä satelliitit valmistavan yrityksen allekirjoitus. Yritysten Inmarsat Ventures Limited ja Solaris Mobile Limited hakemusten tueksi esitettiin selvät todisteet tästä, joten komissio katsoi näiden hakijoiden saavuttaneen tyydyttävästi tämän osavaiheen.
            
         
               (17)
            
            
               Osavaihe 3 on nimeltään ”Sopimus satelliittien laukaisemisesta tehty”, ja siinä hakijan on esitettävä riittävä selvitys sopimuksesta, jossa sitoudutaan laukaisemaan se vähimmäismäärä satelliitteja, jota jatkuvan palvelun tarjoaminen jäsenvaltioiden alueella edellyttää. Asiakirjassa on ilmoitettava laukaisupäivät ja laukaisupalvelut sekä vahingonkorvauksia koskevat sopimusehdot. Asiakirjassa on oltava satelliittivälitteisten matkaviestintäpalvelujen operaattorin sekä satelliitit laukaisevan yrityksen allekirjoitus. Kaikissa neljässä hakemuksessa oli selvät todisteet tästä, joten komissio katsoi kaikkien neljän hakijan saavuttaneen tyydyttävästi tämän osavaiheen.
            
         
               (18)
            
            
               Osavaihe 4 on nimeltään ”Sopimus maanpäällisten satelliittiyhteysasemien (Gateway Earth Station) rakentamisesta ja asentamisesta tehty”, ja siinä hakijan on esitettävä riittävä selvitys sopimuksesta, jossa sitoudutaan rakentamaan ja asentamaan maanpäälliset satelliittiyhteysasemat, joita käytetään kaupallisten satelliittivälitteisten matkaviestintäpalveluiden tarjoamiseen jäsenvaltioiden alueella. Kaikissa neljässä hakemuksessa oli selvät todisteet tästä, joten komissio katsoi kaikkien neljän hakijan saavuttaneen tyydyttävästi tämän osavaiheen.
            
         
               (19)
            
            
               Osavaihe 5 on nimeltään ”Kriittinen rakennesuunnitelmakatselmus tehty”. Kriittinen rakennesuunnitelmakatselmus on määritelmän mukaan ”avaruusaluksen toteutuksen vaihe, jossa suunnittelu- ja kehittämisvaihe päättyy ja valmistusvaihe alkaa”. Osavaiheen saavuttaminen edellyttää, että hakijan on esitettävä viimeistään 80 työpäivän kuluttua hakemuksen tekemisestä riittävä selvitys kriittisen rakennesuunnitelmakatselmuksen loppuunsaattamisesta satelliittien valmistusta koskevassa sopimuksessa eriteltyjen rakentamisen osavaiheiden mukaisesti. Satelliitit valmistavan yrityksen on allekirjoitettava asiaa koskeva asiakirja, josta ilmenee päivä, jona kriittinen rakennesuunnitelmakatselmus on saatettu loppuun. Yritysten ICO Satellite Limited, Inmarsat Ventures Limited ja Solaris Mobile Limited hakemusten tueksi esitettiin selvät todisteet tästä, joten komissio katsoi näiden hakijoiden saavuttaneen tyydyttävästi tämän osavaiheen.
            
         
               (20)
            
            
               Osavaiheen 2 osalta […] (5). […] (5) sopimusoikeudellisesti sitovien ja ajantasaisten todisteiden puuttuminen rakentamisen osavaiheista, jotka johtavat kaupallisen palvelun tarjoamisen edellyttämien satelliittien rakentamisen loppuunsaattamiseen, sai komission katsomaan päätöksen N:o 626/2008/EY 5 artiklan 1 kohdan mukaisesti, että ICO Satellite Limited ei ollut tyydyttävästi saavuttanut tätä osavaihetta.
            
         
               (21)
            
            
               […] (5) Hakemuksessa esitettyjen tietojen sekä myöhemmin kriittisestä rakennesuunnitelmakatselmuksesta annettujen tietojen epäjohdonmukaisuus sekä puutteelliset todisteet hakemukseen sisältyneessä satelliittivalmistussopimuksessa tarkoitetun satelliitin kriittisen rakennesuunnitelmakatselmuksen loppuunsaattamisesta johtivat siihen, että komissio katsoi päätöksen N:o 626/2008/EY 5 artiklan 1 kohdan mukaisesti, että TerreStar Europe Limited ei ollut tyydyttävästi saavuttanut tätä osavaihetta 5 tarkasteltuna yhdessä osavaiheen 2 kanssa.
            
         
               (22)
            
            
               Inmarsat Ventures Limited pyysi hakemuksessaan 15 MHz taajuuskaistaa viestintään maasta satelliittiin ja 15 MHz taajuuskaistaa viestintään satelliitista maahan. Solaris Mobile Limited pyysi hakemuksessaan 15 MHz taajuuskaistaa viestintään maasta satelliittiin ja 15 MHz taajuuskaistaa viestintään satelliitista maahan.
            
         
               (23)
            
            
               Koska Inmarsat Ventures Limited -yrityksen ja Solaris Mobile Limited -yrityksen radiotaajuuspyynnöt eivät yhteenlaskettuina ylitä päätöksen N:o 626/2008/EY 1 artiklan 1 kohdassa ilmoitettua käytettävissä olevien radiotaajuuksien määrää, nämä kaksi hakijaa olisi valittava päätöksen N:o 626/2008/EY 5 artiklan 2 kohdan mukaisesti.
            
         
               (24)
            
            
               Ensimmäisen valintavaiheen tuloksena tehtävissä valintapäätöksissä on ilmoitettava radiotaajuudet, joiden käyttöoikeudet kullekin valitulle hakijalle myönnetään kussakin jäsenvaltiossa päätöksen N:o 626/2008/EY III osaston mukaisesti.
            
         
               (25)
            
            
               Näitä radiotaajuuksia määriteltäessä olisi noudatettava puolueettomia, läpinäkyviä, syrjimättömiä ja oikeasuhteisia perusteita. Tässä yhteydessä olisi sovellettava radiotaajuuksien tehokkaan hallinnoinnin periaatetta, josta säädetään sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetun Euroopan parlamentin ja neuvoston direktiivin 2002/21/EY (6) (puitedirektiivi) 9 artiklassa. Tarvittavat kaksi 30 MHz:n taajuuskaistaa olisi tämän periaatteen mukaisesti jaettava perättäisiin, kaistanleveydeltään yhtä suuriin alikaistoihin sekä viestintään maasta satelliittiin (nouseva siirtotie) että viestintään satelliitista maahan (laskeva siirtotie) alikaistojen mahdollisimman tehokkaan käytön mahdollistamiseksi. Alemman alikaistaparin olisi koostuttava alikaistasta 1 980–1 995 MHz viestintään maasta satelliittiin (nouseva siirtotie) ja alikaistasta 2 170–2 185 MHz viestintään satelliitista maahan (laskeva siirtotie); ylemmän alikaistaparin olisi koostuttava alikaistasta 1 995–2 010 MHz nousevalle siirtotielle ja alikaistasta 2 185–2 200 MHz laskevalle siirtotielle. Kuten hakuilmoituksen 2008/C 201/03 kohdassa 4.4 edellytetään, komissio on ottanut huomioon hakuehdot täyttäneiden hakijoiden hakemuksissaan esittämät toivomukset […] (5).
            
         
               (26)
            
            
               Hakijoiden, jotka eivät aio käyttää niille osoitettuja taajuuksia, on ilmoitettava tästä kirjallisesti komissiolle 30 työpäivän kuluessa valittujen hakijoiden luettelon julkaisemisesta.
            
         
               (27)
            
            
               Päätöksen N:o 626/2008/EY 7 artiklan mukaan jäsenvaltioiden on varmistettava, että valituilla hakijoilla on sen aikataulun ja peittoalueen mukaisesti, joihin valitut hakijat ovat 4 artiklan 1 kohdan c alakohdan sekä kansallisen lainsäädännön ja yhteisön oikeuden mukaisesti sitoutuneet, oikeus käyttää 5 artiklan 2 kohdan tai 6 artiklan 3 kohdan nojalla tehdyssä komission päätöksessä yksilöityjä taajuuksia ja oikeus pitää toiminnassa satelliittivälitteistä matkaviestintäjärjestelmää. Niiden on ilmoitettava valituille hakijoille näistä oikeuksista. Lisäksi päätöksessä N:o 626/2008/EY säädetään, että oikeus käyttää niille osoitettuja radiotaajuuksia olisi myönnettävä valituille hakijoille mahdollisimman pian niiden valinnan jälkeen sähköisiä viestintäverkkoja ja -palveluja koskevista valtuutuksista 7 päivänä maaliskuuta 2002 annetun Euroopan parlamentin ja neuvoston direktiivin 2002/20/EY (7) (valtuutusdirektiivi) 5 artiklan 3 kohdan mukaisesti.
            
         
               (28)
            
            
               Tässä päätöksessä säädetyt toimenpiteet ovat viestintäkomitean 2 päivänä huhtikuuta 2009 antaman lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   ICO Satellite Limited ja TerreStar Europe Limited eivät täytä ensimmäisen valintavaiheen ehtoja vertailevassa valintamenettelyssä, josta säädetään päätöksen N:o 626/2008/EY II osastossa.
   2 artikla
   Inmarsat Ventures Limited ja Solaris Mobile Limited täyttävät ensimmäisen valintavaiheen ehdot vertailevassa valintamenettelyssä, josta säädetään päätöksen N:o 626/2008/EY II osastossa.
   Koska päätöksen N:o 626/2008/EY II osastossa säädetyn vertailevan valintamenettelyn ensimmäisen valintavaiheen ehdot täyttävien hakijoiden pyytämien radiotaajuuksien määrä ei ylitä päätöksen N:o 626/2008/EY 1 artiklan 1 kohdassa ilmoitettua käytettävissä olevien radiotaajuuksien määrää, valitaan yritykset Inmarsat Ventures Limited ja Solaris Mobile Limited.
   3 artikla
   Taajuudet, joiden käyttöön valitut hakijat on kussakin jäsenvaltioissa valtuutettava päätöksen N:o 626/2008/EY III osaston mukaisesti, ovat seuraavat:
   
               a)
            
            
               Inmarsat Ventures Limited: 1 980–1 995 MHz viestintään maasta satelliittiin ja 2 170–2 185 MHz viestintään satelliitista maahan;
            
         
               b)
            
            
               Solaris Mobile Limited: 1 995–2 010 MHz viestintään maasta satelliittiin ja 2 185–2 200 MHz viestintään satelliitista maahan.
            
         4 artikla
   Inmarsat Ventures Limited -yrityksen ja Solaris Mobile Limited -yrityksen valinta sekä 2 ja 3 artiklassa säädetty taajuuksien jakautuminen valittujen hakijoiden kesken on voimassa, ellei valittu hakija ilmoita kirjallisesti komissiolle 30 työpäivän kuluessa valittujen hakijoiden luettelon julkaisemisesta aikomuksestaan olla käyttämättä sille osoitettuja taajuuksia.
   5 artikla
   Tämä päätös on osoitettu
   
               1)
            
            
               kaikille jäsenvaltioille ja
            
         
               2)
            
            
               
                           a)
                        
                        
                           yritykselle ICO Satellite Limited, 269 Argyll Avenue, Slough SL1 4HE, United Kingdom;
                        
                     
                           b)
                        
                        
                           yritykselle Inmarsat Ventures Limited, 99 City Road, London EC1Y 1AX, United Kingdom;
                        
                     
                           c)
                        
                        
                           yritykselle Solaris Mobile Limited, 30 Upper Pembroke Street, Dublin 2, Republic of Ireland;
                        
                     
                           d)
                        
                        
                           yritykselle TerreStar Europe Limited, c/o TerreStar Global Ltd., 2nd Floor, 145–157 St John Street, London EC1V 4PY, United Kingdom.
                        
                     
         
      Tehty Brysselissä 13 päivänä toukokuuta 2009.
      
         
            Komission puolesta
         
         Viviane REDING
         
         
            Komission jäsen
         
      
   
   
      (1)  EUVL L 172, 2.7.2008, s. 15.
   
      (2)  EUVL L 43, 15.2.2007, s. 32.
   
      (3)  EUVL C 201, 7.8.2008, s. 4.
   
      (4)  http://ec.europa.eu/information_society/policy/ecomm/current/pan_european/index_en.htm
   
      (5)  Osia tästä tekstistä on toimituksellisesti muokattu siten, ettei luottamuksellisia tietoja paljasteta; kyseiset kohdat on kirjoitettu hakasulkuihin ja merkitty tähdellä.
   
      (6)  EYVL L 108, 24.4.2002, s. 33.
   
      (7)  EYVL L 108, 24.4.2002, s. 21.